El ple municipal de l'Ajuntament de Berga ha decidit aquest dimarts al vespre per unanimitat de tots els grups comprar el crèdit concedit per part de l'Institut Català de Finances a Inberga Tur –empresa concessionària de l'Hotel Berga Parc i l'Hostatgeria de Queralt-, del qual és avalador l'Ajuntament. La quantitat suma 1.117.828 euros que es pagarà en 120 mensualitats de manera trimestral. Segons ha explicat l'alcaldessa, Montse Venturós, s'ha aconseguit una "reducció important" dels interessos de 73.000 euros. Venturós ha recordat que el pagament del crèdit era "l'única sortida possible". L'empresa es troba en concurs de creditors i l'aval a Inberga Tur per part del consistori es va fer el 2002. El conflicte amb Inberga Tur era un tema endèmic a la ciutat de Berga que, finalment, aquest dimarts s'ha pogut desencallar. La societat es troba en concurs de creditors i sense solvència econòmica per fer front al pagament del deute, que sumava 1.190.000 euros. En el ple d'aquest dimarts, tots els grups municipals (CUP, ERC, PSC i CDC) han votat a favor que l'Ajuntament assumeixi aquest deute, que finalment s'ha pogut rebaixar en 73.000 euros.  L'alcaldessa, Montse Venturós, ha lamentat que aquesta operació "ressentirà les arques municipals" i, inevitablement, "s'incrementarà el deute de l'Ajuntament". A més, Venturós ha recordat que el pagament d'aquest crèdit era "l'única sortida possible pel consistori berguedà", ja que, segons ella, "la Generalitat ha posat l'Ajuntament entre l'espasa i la paret havent d'executar un crèdit impagat que no ha generat ni el mateix Ajuntament ni la major part de les persones que viuen en aquest municipi".  Venturós també ha explicat que, de no assumir aquest deute, se'n ressentirien altres projectes importants pel municipi com el Conservatori de Música dels Pirineus, que s'havia de posar en marxa aquest mes de setembre però no s'ha pogut formalitzar, ja que depèn de l'acreditació de la suficiència financera per part de la Generalitat.

Summary: El ple de Berga aprova assumir el crèdit d'Inberga Tur que suma 1,1 MEUR


L'alcalde de Mataró, David Bote, està cansat d'esperar una trobada amb el conseller de Salut, Antoni Comín, i com a senyal de protesta ha decidit no acompanyar-lo en la visita institucional que aquest dimecres té previst fer el conseller a l'Hospital de Mataró. "Vam acordar que ens veuríem per parlar del futur per acordar les inversions i el finançament necessari, però ve quasi d'amagat i sense un pla de treball", ha etzibat Bote. L'alcalde creu que el tracte que rep la ciutat és injust i defensa la seva plantada: "No podem ser còmplices d'aquesta visita perquè dóna l'esquena als interessos dels ciutadans". L'infrafinançament de l'Hospital de Mataró s'arrossega des de finals dels 90 i és un dels problemes de la ciutat que ha aconseguit posar d'acord tots els grups municipals a l'Ajuntament, que fan front comú per reclamar al Govern un pla d'inversions que aclareixi el futur de l'equipament. L'alcalde de Mataró mantindrà la seva agenda oficial per aquest dimecres, amb dos actes públics a la tarda en els que rebrà a dues esportistes de la ciutat, recentment condecorades en campionats internacionals, i no té previst, ha dit, acompanyar Antoni Comín en la seva visita a la ciutat. Bote assegura que no hi anirà "si no és per parlar i acordar les actuacions necessàries" per desencallar el futur de l'Hospital de Mataró, així com del centre sociosanitari que hi ha a la ciutat i que també es veu afectat per l'ofec financer. Segons ha explicat l'alcalde, la visita ha estat comunicada pel Departament aquest mateix dimarts i no inclou cap reunió de treball. "Vam acordar que ens veuríem per parlar del futur i acordar les inversions i finançament que es necessiten. És una demanda històrica i unànime i que vingui d'aquesta manera sense un pla de treball és donar l'esquena als interessos dels ciutadans i al ple de l'Ajuntament i no podem ser còmplices d'aquesta visita", ha etzibat Bote. Mataró, afegeix l'alcalde, "mereix un tracte diferent i que el conseller compleixi el que va dir". En aquest sentit, el passat mes d'abril, els grups municipals en bloc ja van ser al Parlament de Catalunya per reclamar que la "bona voluntat" del Govern es traduís en accions concretes i en un pla d'inversions per a l'Hospital de Mataró i el sociosanitari. El Consorci Sanitari del Maresme va perdre el règim d'autonomia de gestió el 14 d'octubre de 2015 i està sotmès a un pla de reequilibri financer, obligat pel dèficit de 2,5 MEUR amb què va tancar l'exercici 2014. A més, es calcula que el deute històric acumulat entre 1999 i 2012 és de 30,8 milions d’euros, que correspondrien a inversions no finançades. El Consorci Sanitari del Maresme atén a una població de 260.000 habitants a través de l'Hospital de Mataró i 400.000 persones en l’àmbit de la Salut Mental. L’ens gestiona també el centre sociosanitari situat a l’Antic Hospital Sant Jaume i Santa Magdalena, la residència Sant Josep i les Àrees Bàsiques de Salut d’Argentona, Cirera-Molins i Mataró Centre.

Summary: L'alcalde de Mataró planta Comín i no assistirà demà a la visita de l'Hospital


El projecte artístic i educatiu Tot Dansa culmina aquest dimecres una edició especial marcada pel confinament, amb un vídeo-espectacle que retransmet el canal de YouTube del Mercat de les Flors. És 'Celebració. Els diumenges de la vida', un muntatge audiovisual que adapta la creació que preparaven un centenar d'alumnes de sis instituts públics de la ciutat i l’Escola Municipal de Música de Sant Andreu quan va esclatar la crisi de la covid-19. Aquest dimecres també es pot assistir amb una trobada virtual amb la poeta Blanca Llum Vidal organitzada per Pagès Editors i a una conversa amb l'actriu Juana Acosta, organitzada per l'Acadèmia del Cinema espanyol.  Barcelona es vesteix de dansa i música per la cita anual que té amb el projecte artístic i educatiu de Tot Dansa. Un projecte ja consolidat fruit de la col·laboració entre l’Institut Municipal d’Educació de Barcelona, el Mercat de les Flors i l’Institut del Teatre que té com a objectiu principal promoure i afavorir la cohesió, la integració i el treball en equip a través del llenguatge del moviment i la dansa contemporània. El projecte havia de culminar enguany aquest 20 de maig a la sala MAC del Mercat de les Flors, però a causa de les mesures sanitàries contra la covid-19, la peça s'ha transformat en una creació en vídeo que ha dirigit el mateix coreògraf Mario García Sáez i amb la participació d'un centenar d'alumnes se sis instituts públics de la ciutat i l’Escola Municipal de Música de Sant Andreu. Originalment, la proposta convocava més de 180 alumnes i 13 professors. El vídeo s’estrena a les sis de la tarda al canal de YouTube del Mercat de les Flors. L'actriu Juana Acosta és la protagonista d'una nova sessió virtual organitzada per l'Acadèmia del Cinema espanyol, #nuestrocinenosune. L'actriu parlarà a Instagram sobre la segona pel·lícula del tàndem format per Samuel Martín Mateos i Andrés Luque Pérez, 'Tiempo sin aire', un drama amb el conflicte colombià com a teló de fons.   D'altra banda, des de Pagès Editors continuen amb la seva iniciativa virtual 'LaCulturaetCura', aquesta setmana amb activitats centrades en el món de la poesia. Aquest dimecres la convidada és la poeta i rapsoda Blanca Llum Vidal.  Més DocsBarcelona  El festival DocsBarcelona, enguany en versió en línia a través de la plataforma Filmin, segueix el seu curs. Entre les propostes del dia hi ha 'Solo', d'Artemio Benki, sobre la història d'un pianista diagnostica amb una malaltia mental i que va patir una crisi nerviosa que el va dur a un hospital psiquiàtric; també s'hi estrena 'Rising from the tsunami' (Hélène Robert i Jeremy Perrinuna) història sobre fantasmes i esperits que mostra com les onades del tsunami que va trasbalsar Japó segueixen vives en l’imaginari col·lectiu; i 'HI, A.I', d'Isa Willinger, sobre la convivència entre humans i els robots i sobre com s'introdueix la intel·ligència artificial a les nostres vides.  A més, enguany el festival presenta, dins la seva secció d'Indústria, cinc trobades virtuals obertes al públic (prèvia inscripció) al web DocsBarcelona&Me. Avui a les quatre de la tarda el tema de debat és 'La realitat després de la covid-19: un nou repte per la indústria documental'. DocsBarcelona presenta dues ponències sobre l’estat actual d'aquesta indústria. Formen part d'un cicle que va començar al D'A i clourà a L'Alternativa sis mesos més tard. Amb Valérie Delpierre (productora), Lucía Recalde (cap de la Unitat Europa Creativa MEDIA), Beatriz Navas (Directora General de l’ICAA) i Miquel Curanta (director de l’ICEC). Modera Àlex Navarro (Europa Creativa Catalunya). I, finalment, la Fundació Foto Colectania  segueix amb la publicació periòdica dels seus 'diaris' vinculats a l'exposició de Daido Moriyama, que tenia en cartell quan va haver de tancar portes per la crisi del coronavirus. La dotzena proposta digital d'aquesta sèrie convoca la directora de Cultura i Exposicions de Casa Àsia, Menene Gras, que ha preparat un vídeo on relata un fragment del film 'La casa de las belles durmientes' (1978), de Yasunari Kawabata, amb fotografies de Moriyama, i també una peça per a piano de la compositora Hisako Hiseki.  A més, la Fundació també proposa als internautes un repte. Recrear les imatges de mans del fotògraf japonès amb fotografies pròpies, i compartir-les a les xarxes etiquetant Foto Colectania.

Summary: El Tot Dansa 2020 culmina amb un vídeo-espectacle en línia d'un centenar d'alumnes d'instituts públics de Barcelona


L’obra 'Sobre la terra impura' (Proa), de Melcior Comes, ha rebut el Premi Crítica Serra d'Or de Novel·la 2019; 'La netedat' (Proa), de Sebastià Alzamora, el Premi Crítica Serra d’Or de Poesia 2019; Sergi Pàmies, amb 'L'art de portar gavardina' (Quaderns Crema), el de Narrativa; Ingrid Guardiola, el d'Assaig per 'L'ull i la navalla' (Arcàdia); Esther Tallada, el de Traducció 2019 per 'Llum d’agost' de William Faulkner (Edicions de 1984), i Agustí Pons, el Premi Crítica Serra d’Or de Biografia 2019 per 'Maria Aurèlia Capmany, l'època d'una dona' (Meteora). Entre d'altres, també s'ha guardonat les obres 'Herència abandonada' de Lara Díez i 'Siempre a la verita tuya', dirigida per Manuel Veiga, i la Nau Ivanow. El primer en recollir la serreta d'or aquest dimecres ha estat Melcior Comes, que ha definit 'Sobre la terra impura' com una novel·la tragicòmica, sobre els fracassos i els èxits, les enveges i les falses fraternitats. "És una novel·la de pares i fills, de com els fills acaben sent pitjor que els seus pares perquè precisament no saben qui són els seus pares", ha dit l'escriptor mallorquí. Al seu parer, "només la literatura ens pot dir tota la veritat". El també escriptor mallorquí, Sebastià Alzamora, ha volgut remarcar que el fet que ell hagi escrit un llibre de poemes com 'La netedat', "no té cap importància". "No és falsa modèstia. Senzillament no en té", ha dit l'autor d'un llibre que tracta "el pecat, el vici, el dolor, la por, la culpa, i la caiguda", però també la "redempció, la voluntat i l'esperança". "Temes que m'interesses perquè condueixen a la idea de la responsabilitat", ha dit Alzamora. Una responsabilitat que "sobretot" han d'assumir els "homes de fe", ha dit l'escriptor.  Sergi Pàmies ha recollit la seva segona serreta d'or de per un llibre, 'L'art de portar gavardina', que considera "especial" perquè hi ha molta més presència biogràfica i familiar. L'escriptor s'ha reivindicat com un prematur lector de la revista 'Serra d'Or', que arribava a casa quan era petit i vivien a l'exili, i la seva mare utilitzava per conèixer les bases de concursos de literatura. Ha recordat, precisament, la commemoració aquest 2019 de l'Any Teresa Pàmies. L'escriptor va rebre l'any 1998 el Premi Crítica Serra d'Or de contes per 'La gran novel·la sobre Barcelona'. "Sou capaços d'ensopegar dues vegades amb la mateixa pedra", ha conclòs Pàmies el seu discurs.  El Premi Crítica Serra d'Or d'Assaig ha estat per Ingrid Guardiola pel text 'L'ull i la navalla', un reconeixement que ha valorat per l'aposta a les noves generacions i a un model "d'eines crítiques sense dubtes ni matisos".  Agustí Pons no ha pogut recollir el guardó per un problema de salut, però ha traslladat a l'acte d'entrega la necessitat de tenir un relat més enllà de documentació per a fer una biografia. Amb 'Maria Aurèlia Capmany, l'època d'una dona', ha assegurat haver pagat el deute que tenia amb la novel·lista.  Pel que fa a l’apartat de Recerca, Xevi Camprubí ha guanyat el Premi Crítica Serra d’Or de Recerca 2019 (Humanitats) per l'obra 'L'impressor Rafael Figueró (1642-1726) i la premsa a la Catalunya del seu temps' (Fundació Noguera). 'Atles dels núvols de l’Observatori Fabra' (Reial Acadèmica de Ciències i Arts de Barcelona, RACAB), de Javier Martín-Vide i Alfons Puertas, ha obtingut el Premi Crítica Serra d’Or de Recerca 2019 (Altres Ciències). 'Katalanische und Okzitanische Renaissance. Ein Vergleich Von 1800 Bis Heute' (De Gruyter), de Georg Kremnitz, ha rebut el Premi Crítica Serra d’Or de Catalanística 2019. Teatre En la categoria de teatre, l’obra de Lara Díez Quintanilla 'Herència abandonada' s'ha endut el Premi Crítica Serra d’Or de Teatre 2019 al text de teatre català; 'Siempre a la verita tuya', dirigida per Manuel Veiga, ha rebut el guardó a l’espectacle teatral. Veiga, mort fa tres mesos, ha estat definit per la seva família com un artista "complet", i han explicat que l'espectacle premiat és un "cant a la llibertat de gènere" i un homenatge al poble gitano a qui admirava el dramaturg. La Nau Ivanow, pels seus 20 anys, ha guanyat el Premi Crítica Serra d’Or de Teatre 2019 a l’aportació més interessant. Literatura Infantil i Juvenil En l’apartat de Literatura Infantil i Juvenil, el Premi Crítica Serra d’Or Infantil 2019 és per a l'obra 'Un pèl a la sopa' (Flamboyant), amb text d’Àlex Nogués i il·lustració de Guridi; el Premi Crítica Serra d’Or Juvenil 2019 és per a 'La maleta' (Babulinka Books), de Núria Parera; mentre que el Premi Crítica Serra d’Or Coneixements 2019 és per a 'Naixements bestials' (Zahorí Books), d'Aina Bestard. El jurat dels Premis Crítica Serra d’Or 2019, en l’apartat de Literatura i Assaig, ha estat format per Borja Bagunyà, Àlex Broch, Lluïsa Julià, Marta Nadal i Pere Antoni Pons. En l’apartat de Recerca l’han compost: Jaume Aulet, Manuel Jorba, Santiago Riera i Tuèbols, Joandomènec Ros i Francesc Vilanova. Joan-Anton Benach, Francesc Massip, Marta Monedero, Juan Carlos Olivares i Anna Pérez Pagès han constituït el jurat de Teatre. Mentre que el de Literatura infantil i juvenil, també per encàrrec de Serra d’Or, l’han format Mònica Baró, Montse Ginesta, Teresa Mañà, Joan Portell i Núria Ventura. Lacte de lliurament dels Premis Crítica Serra d’Or 2019, que enguany arriben a la 53a edició, s'ha celebrat a l’Espai Endesa de Barcelona. Les obres premiades corresponen a les més destacades de les publicades l’any 2018, i sense que s’hagin presentat a concurs. Els Premis Crítica Serra d’Or no tenen dotació econòmica i consisteixen essencialment en la proclamació del veredicte i en el lliurament d’una serreta d’or, de solapa, que representa la distinció que atorga la revista 'Serra d'Or'. Reivindicació cultural catalana El director de la revista 'Serra d'Or', Josep Massot i Muntaner, ha expressat la seva preocupació per la situació política del país, amb "els exiliats i presos polítics" i una "espasa de Dàmocles d'una repressió injustificada". Massot i Muntaner ha dit haver arribat a l'actualitat "a empentes i rodolons", sent conscients del que representa "tants anys a favor" de la cultura catalana, "menyspreada" en temps de la dictadura franquista i "perseguida avui per alguns partits que presumeixen de democràcia i respecte a una constitució arcaica". El pare abad de Montserrat, Josep Maria Soler, ha afirmat que les dificultats "any rere any es van multiplicant". "Les negres nuvolades que cobreixen la nostra cultura no s'han esvaït. Però no ens hem de descoratjar, la nostra societat té prou vigor per continuar endavant", ha dit Soler.

Summary: Melcior Comes, Sebastià Alzamora, Sergi Pàmies, Ingrid Guardiola i Aina Bestard, Premis Crítica Serra d'Or 2019


El Comitè Federal del PSOE es reuneix aquest diumenge a Madrid per decidir sobre si els seus representants al Congrés han d'aplanar o no la investidura de Mariano Rajoy. Sobre la taula una abstenció que compta amb el suport de la gestora, de la federació andalusa i –previsiblement- d'una majoria dels delegats, però que toparà amb resistències per part del PSC i dels defensors del 'no és no' de Pedro Sánchez. La reunió està convocada a les 09.30 i el primer punt de l'ordre del dia és la conformació de la Mesa, on fins ara hi havia majoria 'sanchista'. Posteriorment els prop de 250 delegats del Comitè Federal abordaran si cal o no permetre la investidura de Rajoy. Ho podrien fer votant un text genèric que deixi a mans de la gestora la formula com es concreti aquesta abstenció, és a dir, si ha de ser en bloc de tot el Grup Socialista –malgrat que el PSC ja ha dit que no ho farà- o si només s'abstenen 11 diputats.  Els socialistes espanyols culminen aquest diumenge el procés que van iniciar a principis d'octubre, quan en un altre Comitè federal van acabar forçant la dimissió del secretari general del partit, Pedro Sánchez, partidari de sotmetre al criteri de les bases quin havia de ser el vot dels socialistes espanyols a la investidura de Mariano Rajoy.  Quinze dies després, els partidaris del 'no és no' han perdut pes al sí del Comitè Federal, tot i que es mantenen ferms a federacions importants com la del PSC (prop de 20 delegats), Illes Balears, País Basc, Cantàbria, Navarra i La Rioja. Amb tot, la gestora i els crítics donen per feta una victòria de l'abstenció, que compta amb el suport de la federació andalusa de Susana Díaz. El Comitè acabarà sometent a debat una resolució per canviar el 'no' a Rajoy aprovat per aquest mateix organisme el 28 de desembre. Podria ser un document genèric que apunti a la necessitat d'evitar unes terceres eleccions i que no concreti la formula com es durà a terme aquest objectiu. Sobre la taula dues variables: una abstenció en bloc com vol la presidenta andalusa Susana Díaz i el president de la gestora del PSOE, Javier Fernández, que posaria contra les cordes la relació amb el PSC –que votaria 'no' igualment-, o una abstenció 'tècnica' d'11 diputats que permetria que la resta del grup parlamentari optés pel 'no'.  Els socialistes catalans ja han avançat que independentment del resultat del Comitè Federal pitjaran el botó vermell al Congrés dels Diputats quan s'investeixi Mariano Rajoy. Una decisió que pot posar en escac les relacions entre el PSC i el PSOE i que les dues parts hauran d'abordar per evitar un trencament total. Sobre la taula la possibilitat de renegociar el protocol de relacions al pròxim Congrés del PSOE. La votació sobre la investidura de Mariano Rajoy es farà a mà alçada i els delegats seran cridats un a un. Abans de votar sobre l'abstenció a Rajoy, però, els socialistes aprovaran la conformació de la Mesa, tradicionalment formada per la delegada andalusa Verónica Pérez, el basc Rodolfo Ares i l'alcaldessa de l'Hospitalet Núria Marín. El fet que els dos últims siguin considerats com a crítics a la nova gestora força el relleu per altres delegats que aplanin el camí de la votació.

Summary: El Comitè Federal del PSOE decideix aquest diumenge sobre la investidura de Mariano Rajoy


Un jutjat de Reus ha citat a declarar com a investigades onze persones més pel tall de les vies del tren el 23 de setembre passat durant una protesta per la detenció de nou CDR. Segons han denunciat aquest dilluns, les citacions estan previstes per als dies 11, 16 i 19 de març, i l'ANC de Reus ha convocat sengles concentracions de suport a dos quarts d'una del migdia sota el lema 'La solidaritat no és delicte'. Les onze citacions se sumen a les del regidor de la CUP a Reus Edgar Fernández, dels exregidors cupaires Mariona Quadrada i Oriol Ciuradana, i del militant d'Endavant Ricard Aragonès, que ja van comparèixer al febrer. En aquesta ocasió, però, les citacions deriven d'atestats de la policia espanyola i no dels Mossos d'Esquadra.  Els quatre citats al febrer estaven acusats de desordres públics per, presumptament, haver dirigit la protesta per tallar les vies del tren arran de l'operació Judes. En el seu moment els investigats ja van denunciar la utilització de fitxers policials per part dels Mossos d'Esquadra amb l'objectiu "d'assenyalar" persones visibles de l'esquerra independentista. Adif va presentar una denúncia en què feia constar que el tall havia afectat a nou trens i havia suposat un retard de més de 200 minuts, però segons l'esquerra independentista l'acció va durar menys de deu minuts.

Summary: Onze nous investigats pel tall de les vies del tren a Reus arran de l'operació Judes


El debat d'investidura de Mariano Rajoy començarà aquest dimecres a les 18 hores amb la intervenció del candidat a la reelecció, i continuarà dijous amb les intervencions de totes les formacions parlamentàries i amb una votació on no aconseguirà la majoria absoluta. El debat es reprendrà previsiblement dissabte a la tarda, 48 hores després de la primera votació, per culminar amb una altra votació on Rajoy obtindrà el suport de la cambra gràcies als vots del PP i C's i l'abstenció –total o parcial- del Grup Socialista.

Summary: El debat d'investidura començarà aquest dimecres i acabarà previsiblement dissabte


L’expresident de la Generalitat, Artur Mas, ha obert la porta a “tornar més diners dels que s’han tornat” dels convenis establerts entre la fundació CatDem de Convergència Democràtica de Catalunya (CDC) i el Palau de la Música però s’ha preguntat perquè no s’estan investigant les adjudicacions d’obra pública a canvi de les que suposadament es cobraven comissions. En la seva compareixença a la Comissió d’Afers Institucionals (CAI), l’expresident ha dit que “no és acceptable” que no s’estiguin fent aquestes investigacions si el que pretén demostrar la Fiscalia és demostrar comissions a canvi d’obra pública i ha valorat que si no es fa és perquè “pensen que està ben fet”. Davant d’això, ha valorat que si el que hi ha finalment són donacions entre dues entitats està disposat a analitzar-les mirant els “límits fins i tot de l’ètica” i “si cal tornar més diners dels que s’han tornat”. Mas ha apuntat que la fiscalia intenta demostrar des del primer dia que hi havia una trama organitzada per desviar diners del Palau a canvi que una empresa constructora, Ferrovial, obtingués tractes de favor en l’obra pública i per això s’ha preguntat perquè no s’estan investigant les adjudicacions d’aquesta obra. “Com es pot intentar demostrar que les donacions que rep Convergència via per exemple convenis són a canvi d’orba pública i per tant jugant amb diner públic i alterant concursos, si no s’investiguen els concursos i l’adjudicació d’obra pública”, s’ha preguntat.  Ha conclòs que si això no s’està fent és perquè saben que les adjudicacions “estan ben fetes i no hi va haver tracte de favor”. Mas ha conclòs que “no es pot continuar sostenint en un judici com el del Palau que hi ha comissions a canvi d’obra pública si no s’investiga l’obra pública”. Mas ha assegurat que “no costava res” demanar la informació a la Generalitat sobre aquestes contractes i cridar com a testimonis aquelles persones que les poguessin explicar i, en canvi, no s’ha fet.  Per això, ha plantejat si no serà que el que hi ha davant és “un cas de donacions entre entitats, el Palau la fundació de CDC” i per això ha dit que està disposat a analitzar si eren “correctes, quins límits traspassaven i en quins marcs legals” i tornar, si és necessari, "més diners dels que ja s’han tornat". Sobre aquests convenis entre la CatDem i el Palau, Mas ha defensat que CDC mai ha volgut amagar res i ha posat com a exemple el fet que va ser el propi partit el que va facilitar aquests convenis quan un cop conegut el ‘cas Palau’ la nova junta va assegurar no tenir coneixement d’aquests. Ha afegit que els convenis estaven "dins del marc legal" i que ell mateix, quan es va conèixer el cas de l'expoli, va decidir tornar els diners "per moralitat".  Cap prova nova Mas ha iniciat la seva compareixença assegurant que, un cop més, estava disposat a donar les explicacions que els diputats consideressin pertinents però ha avançat que no podia afegir “res de nou” del que havia dit en anteriors ocasions. Així, ha dit que l’única novetat que hi ha respecte anteriors vegades és que els principals acusats en el ‘cas Palau', Fèlix Millet i Jordi Montull, han “canviat les versions inicials” i ha posat sobre la taula que ho han fet “a canvi de rebaixar penes que els podien suposar presó”. “Havien dit una cosa i ara diuen la contrària”, ha declarat. Ha apuntat que la fiscalia “té tot el dret” a intentar confirmar la seva tesi però ha apuntat que, de la mateixa manera, ell té tot el dret a “fer notar que s’estan canviant versions per rebaixar substancialment penes que poden comportar-los presó”. Confiança “plena i total” en Osàcar Ha contraposat aquesta situació al fet que l’extresorer de CDC Daniel Osàcar “no ha canviat ni un mil·límetre la seva versió” i ha assegurat que ho podria haver fet igual que ho han fet Millet i Montull. En aquest sentit, ha reiterat la seva confiança “plena i total” en l’extresorer i en la seva versió assegurant que aquest li mereix “molta més” confiança que les versions de Millet i Montull. “Confio més en la d’Osàcar que en les de Millet i Montull perquè Osàcar no ha pactat amb la fiscalia i també s’enfronta a determinades penes i manté la seva versió, que és la que sempre ha explicat al partit”, ha declarat.  Mas ha tornat a destacat que ell “no tenia responsabilitat directa” sobre els assumptes administratius i financers del partit i que el que feia eren funcions al “Prlament, de territori, de rebre gent, elaborar idees, intentar guanyar eleccions, fer oposició quan tocava i governar quan tocava”. Ha dit que sí que tenia la responsabilitat d’haver “suggerit” el nom d’Osàcar com a responsable de la part administrativa i financera i ha instat a comprovar que l’administrador de CDC tenia poders “il·limitats” en aquest àmbit.  9MEUR “desapareguts” L’expresident ha denunciat també que se li ha explicat que hi ha 9MEUR “desapareguts” del Palau de la Música dels que no se sap el seu destí i s’ha preguntat perquè no s’està investigant aquesta circumstància. Ha assegurat que el que suposadament ha anat a Convergència “es persegueix per terra mar i aire” i, en canvi, aquests 9MEUR “no es persegueixen”, aspecte que ha qualificat de “curiós”.  D’altra banda, l'expresident ha plantejat que potser “no és el millor marc” comparèixer al Parlament quan el judici del ‘cas Palau’ està en marxa però ha afirmat que com se li havia demanat ell ha posat totes les facilitats perquè així sigui.

Summary: Mas obre la porta a “tornar més diners” dels convenis i repta a investigar l’adjudicació d’obra pública


C's ha demanat una reflexió sobre com s'han de limitar l'accés a les xarxes socials en una situació d'estat d'excepció.  Tal com ha avançat la Cadena Ser i ha explicat a l'ACN el vicesecretari general de Ciutadans, José Manuel Villegas, no es tracta d'una proposta concreta i no s'inclourà al programa electoral de les eleccions del 20-D. "Creiem que l'accés a les xarxes socials és un dret, però un estat d'excepció el que fa és limitar o suspendre drets tan fonamentals com el de reunió i el de manifestació", ha argumentat. El dirigent de C's no ha concretat quines mesures es podrien aplicar en aquest cas, però ha defensat que s'haurien de prendre "des d'un punt de vista de la mínima intervenció i prenent decisions proporcionades a l'amenaça". Villegas ha volgut deixar clar que es tracta de mesures que no s'aplicarien en una situació ordinària sinó només en cas que es decreti un estat d'excepció i ha recordat que quan es van establir les mesures  vinculades a aquesta situació no existien les xarxes socials.  Preguntat per si aquesta qüestió s'inclourà al programa electoral del 20-D que encara no s'ha tancat, Villegas ha respost que el partit no té una proposta concreta i, per tant, no creu que es contempli al programa electoral. Es tracta doncs, d'una crida a reflexionar en un moment en què "s'han afegit riscos en la utilització de les xarxes socials per part de grups terroristes".  Villegas no ha concretat quines mesures es podrien aplicar en l'àmbit de les xarxes socials argumentant que encara no s'ha realitzat un "estudi amb profunditat" sobre aquesta qüestió, però ha afegit que les decisions s'han de prendre des del punt de vista de la "mínima intervenció" i "proporcionades a l'amenaça".

Summary: C's demana que es reflexioni sobre una limitació de les xarxes socials en una situació d'estat d'excepció


El portaveu del PDeCAT al Senat, Josep Lluís Cleries, ha demanat aquest divendres la compareixença urgent del ministre d'Hisenda, Cristóbal Montoro, davant el ple del Senat perquè doni explicacions sobre l'anunci del govern espanyol de "condicionar" el FLA al fet que la Generalitat no destini "ni un euro" al referèndum. Cleries ho ha considerat "una prova més" que l'autogovern català està "segrestat" pel govern de l'Estat. Al seu parer, també és una prova que Catalunya no té "cap tipus d'autonomia". Cleries ha reclamat que Montoro doni explicacions pel que considera "una amenaça injusta i deslleial amb Catalunya". D'altra banda, el portaveu del PDeCAT al Senat ha denunciat que "ha quedat demostrat" que l'Estat ha utilitzat "tot tipus de mitjans" per "perseguir els adversaris polítics", i en aquest sentit s'ha preguntat per què "tot aquest mal ús de recursos públics" no el "persegueix ni la Fiscalia ni el Tribunal de Comptes".

Summary: El PDeCAT demana la compareixença urgent del ministre d'Hisenda per l'anunci de "condicionar el FLA amb el referèndum"


Agroseguro quantifica en 39,59 milions d'euros les indemnitzacions que haurà d'abonar als productors catalans que havien contractat l'assegurança de fruiters pels sinistres que s'han registrat aquest 2020. Catalunya és la comunitat que més danys acumula enguany en fruita dolça i la majoria de les indemnitzacions, en concret 29 milions d'euros, corresponen a l'afectació provocada per les diverses pedregades de la primavera i  l'estiu. El préssec, amb gairebé 31 milions en indemnitzacions, és el cultiu més afectat. Al conjunt de l'Estat, Agroseguro estima les indemnitzacions en 129,14 milions d'euros, la majoria pels danys ocasionats per pedregades (90 milions d'euros) però també cal citar les gelades de la primavera.   Catalunya, Múrcia, Aragó i Extremadura, per aquest ordre, són les comunitats que més han sofert les conseqüències de la intensa activitat tempestuosa registrada enguany. Les indemnitzacions corresponents als productors de fruita que havien assegurat les seves explotacions s'eleven a 129,14 milions d'euros pels sinistres ocorreguts durant el 2020 sobre un total de més de 46.500 hectàrees.  Agroseguro comença aquest dijous el pagament d'una nova remesa d'indemnitzacions per valor de 9,37 milions d'euros. D'aquesta manera, la companyia ja haurà abonat 95 milions d'euros, és a dir, gairebé un 75% del total.

Summary: Agroseguro abonarà més de 39 MEUR en indemnitzacions pels sinistres en fruiters registrats enguany a Catalunya


La policia espanyola i la Guàrdia Civil ha desarticulat a Barcelona i Castelldefels un grup criminal acusat d’estafar 17.000 euros a través de vendes fictícies de telèfons intel·ligents i consoles de videojocs. El grup, format per quinze persones, posava a la venda aquests articles per un preu molt inferior al de mercat –normalment per sota els 400 euros- en pàgines de compravenda de terminals de telefonia mòbil i consoles de videojocs. Els interessats s’hi posaven en contacte i se’ls facilitava un número de compte bancari –obtinguts a través de terceres persones que actuaven com a ‘mules’- perquè hi fessin l’ingrés. Un cop feta la transferència, els productes no arribaven mai al comprador. En total, la policia, que ha detingut vuit persones i n’investiga set més, ha aclarit 128 delictes, concretament 72 estafes i 56 usurpacions d’estat civil. La investigació conjunta entre els dos cossos va començar al juliol del 2015 en sorgir les primeres denúncies des de diverses parts de l’Estat, tant a comissaries de la policia espanyola com de la Guàrdia Civil. Els agents van determinar que els presumptes autors de les estafes eren un grup de 15 persones de Castelldefels i Barcelona, mentre que les víctimes van denunciar els casos des de diverses localitats de l’Estat com Ourense, Vigo, Madrid, Almeria o Sevilla. L’operativa desenvolupada pel grup consistia en utilitzar identitats usurpades prèviament a altres víctimes d’aquest tipus d’estafes amb l’objectiu de guanyar-se la confiança dels compradors. Amb aquesta pràctica, el grup també pretenia dificultar la seva identificació. El màxim responsable del grup criminal va donar les ordres als captadors de mules perquè els titulars dels comptes corrents on anaven destinats els diners, els retiressin en efectiu i els entreguessin en mà a determinats membre de l’organització o a ell mateix. Els titulars dels comptes obtenien un percentatge, que normalment oscil·lava entre els 20 i els 50 euros.

Summary: Desarticulen un grup criminal acusat d’estafar 17.000 euros amb falses vendes de telèfons mòbils i consoles de videojocs


Pimec creu que el pla de turisme presentat pel govern espanyol per respondre a la covid-19 no respon al que el teixit "necessita i demanda" i mostra "falta de sensibilitat per la veritable" situació del sector. En un comunicat, la patronal lamenta que la resposta governamental a la "crisi turística" està sent "lenta i clarament insuficient", i" sembla respondre més a la improvisació que no pas a una reflexió profunda". Davant d'això, l'organització empresarial reclama una actuació "contundent", "efectiva" i "ràpida" i diferent de la presentada. El pla està dotat amb 4.262 milions d'euros, uns recursos que "resulten insuficients" per a un sector que representa l'11% del PIB i un 14% de l'ocupació a Catalunya.  Pimec creu que "aquesta insuficiència és encara més manifesta" si es compara amb l'envergadura dels recursos aplicats al sector turístics per altres països, com Itàlia, França, Alemanya i Grècia. La patronal apunta que bona part dels recursos que contempla el pla obeeixen als 3.362 milions d'euros que es vol mobilitzar via línies de finançament ICO. "El sector necessita liquiditat de forma urgent a través d'ajuts directes i no de més línies de finançament que només impliquen incrementar l'endeutament de les empreses", ha remarcat.  En aquest punt, han recordat que en el 'Pla de Xoc per al Turism' per a Catalunya, presentat fa uns dies per la patronal, es demana un total de 2.800 milions d'euros d'ajuts directes i un import de 2.000 milions d'euros de finançament públic en condicions avantatjoses per al període 2020-2021. També han reclamat que el termini dels expedients de regulació de temporal d'ocupació (ERTO), s'allargui fins al 31 de desembre de 2020. A més, aposten per continuar amb la prestació extraordinària per cessament d'activitat per als autònoms una vegada finalitzat l'estat d'alarma. D'altra banda, la patronal es mostra "sorpresa" perquè el pla presentat pel govern espanyol no contempla "mesures reals per a la reactivació veritable del consum i la demanda turística més enllà de les propostes realitzades en matèria de màrqueting i promoció". Aquest fet contrasta, diuen, amb les propostes presentades en altres plans sectorials, com és el cas del de l'automoció, en el que es consideren ajuts directes a l'adquisició de vehicles que poden arribar als 5.500 euros per unitat. Per això, Pimec Turisme reclama un sistema d'impuls del consum a través, per exemple, de bons vacacionals o d'una reducció de l'IVA per al sector de fins al 4%. A més, lamenten que el pla no contempli mesures de política fiscal d'aplicació directa al sector, com seria el cas de desgravacions per inversions realitzades amb motiu de la crisi sanitària.

Summary: Pimec creu que el pla de turisme del govern espanyol reflecteix "falta de sensibilitat" per la situació del sector


Els coordinadors nacionals d'ICV, Dolors Camats i Joan Herrera, han refermat la seva intenció d'anar en coalició amb Podem i Equo al 20-D, i confien a sumar BComú, que aquest divendres ha de decidir si concorre o no a les eleccions generals. Volen que la suma de les forces tingui "veu pròpia" i un marcat accent "catalanista" al Congrés i que estigui liderada per un independent. Herrera no ha aclarit si anirà a les llistes. El nom de la candidatura inclourà Podem i la designació que acabi tenint la coalició. EUiA es reunirà el dia 31 per escollir els seus candidats i si van en coalició amb Podem Catalunya, decisió espinosa després que Pablo Iglesias i IU acabessin per no entendre's a nivell estatal. En roda de premsa a la seu nacional d'Iniciativa, Dolors Camats ha clamat per una confluència d'esquerres "forta i plural" que faci sentir les reivindicacions catalanes a Madrid. Després de les crítiques sorgides al si de Catalunya Sí que es Pot per la presència excessiva dels líders estatals de Podem durant la campanya pel 27-S, la coordinadora nacional ecosocialista ha subratllat les mostres de "generositat" d'ICV en la construcció de la coalició. També ha ressaltat la necessitat que de cara al 20-D el projecte comú posi l'accent en la realitat pròpia catalana. "Volem un projecte nacional fort i d'obediència catalana", ha dit. Així mateix, haurà de propugnar els valors d'esquerres i ecologistes i la defensa "contundent" del dret a decidir i d'un referèndum independentista. Resultats dispars de la confluència Camats ha reconegut que la confluència amb la formació lila ha tingut resultats dispars en les anteriors cites electorals d'aquest any. Mentre que a les municipals del maig, BComú –amb Ada Colau al capdavant- va arrabassar l'alcaldia de Barcelona a la CiU de Xavier Trias, a les catalanes del setembre va haver-hi una desfeta, i la candidatura de Lluís Rabell només va aconseguir 11 diputats.  Per la seva part, el coordinador general d'EUiA, Joan Josep Nuet, ha admès que els resultats del 27-S no van ser bons ni els esperats, però ha dit que sense la confluència podrien haver estat pitjors. Seguint aquesta lògica, ha reclamat "potència" a la futura candidatura del 20 de desembre i uns suports electorals "espectaculars". Així, ha fet una crida a aquells que "no van sumar" a les eleccions catalanes per tal que ara "treballin i lluitin" al seu costat. BComú s'hi sumarà? Barcelona en Comú ha de decidir aquest divendres a la tarda en un consell plenari a porta tancada si concorrerà al 20-D després d'haver-ho rebutjat de cara al 27-S. En cas que ho acabin fent, tornaran a reunir-se els propers dies per concretar de quina manera i sota quina marca serà. Tant Camats com Nuet s'han mostrat confiats que podran sumar BComú a la coalició que teixeixen amb Podem i Equo per a les generals.  EUiA, pendents del desacord Podem-IU La militància d'Esquerra Unida votarà a finals d'octubre –els dies 30 i 31- si a Catalunya van de la mà de la formació lila. Això tenint en compte que Pablo Iglesias i Alberto Garzón, líder d'Izquierda Unida, no van aconseguir posar-se d'acord per anar plegats a nivell estatal.  Marca de la confluència A preguntes dels periodistes, Joan Herrera ha explicat que aquesta coalició d'esquerres per a les generals serà batejada amb la següent fórmula: Podem, un guió i el nom que acabi tenint la confluència. Conscient que la seva formació ha renunciat a les  sigles pròpies en les darreres conteses electorals, Herrera ha dit que no és moment d'apel·lar a l'"amor a les sigles", sinó de pensar en projectes "forts" i que recullin diversitat. El que està decidit és que serà un independent qui encapçali el projecte, tal com va ocórrer a les municipals del 24-M i a les catalanes del 27-S. Encara sense cap nom del suposat líder sobre la taula, Herrera no ha volgut aclarir si formarà part de la llista. Podem va expressar aquesta setmana en roda de premsa que no hi veia inconvenient sempre que s'ajusti al full de ruta, la metodologia i els codis ètics establerts.

Summary: ICV aposta per una coalició amb Podem i BComú liderada per un independent i més accent "catalanista" de cara al 20-D


La Comissió Nacional dels Mercats i la Competència (CNMC) ha rebaixat del 15 al 9% la proposta de retallada en la retribució a les empreses comercialitzadores de gas per la distribució d'aquest combustible, segons ha informat l'entitat. Així ho indica la nova circular sobre la metodologia per determinar l'activitat regulada que la CNMC acaba de treure a consulta pública, després de les crítiques que va rebre la primera proposta. El ple de la CNMC va tombar la setmana passada aquella primera opció, i ara s'obre un termini de quinze dies per presentar al·legacions a les noves xifres. Si s'aprova, la retribució mitjana per al període 2021-2026 passarà dels 1.420 milions d'euros actuals a 1.283. D'altra banda, la CNMC també ha informat que la proposta sotmesa a consulta pública incorpora un nou procediment per recavar informació sobre les instal·lacions i els seus plans d de desenvolupament que permetrà una supervisió adequada. Segons l'entitat, l'actualització permet complir amb els principis retributius establerts per la llei tenint en compte les perspectives del mercat del gas a través d'una transició "progressiva, ordenada, transparent i no discriminatòria". Cal recordar que a mitjan juliol, quan la CNMC va plantejar la primera proposta que retallava la retribució a la distribució un 15%, l'Associació Espanyola del Gas, Sedigas, alertava que no hi havia "cap garantia" que la retallada acabé suposant una rebaixa en la factura mensual del consumidor final. La patronal del gas es mostrava, a més, preocupada pel "missatge d'inseguretat" que transmetia la proposta, i no dubtava de l'afectació que tindria al teixit empresarial estatal "amb la conseqüent pèrdua d'ocupació".

Summary: La CNMC rebaixa del 15 al 9% la proposta de retallada a la distribució del gas


El ple del Parlament ha donat llum verda a continuar tramitant la proposició de llei dels comuns per a modificar la llei del dret de les dones contra la violència masclista i incloure-hi la vessant digital i institucional. Al text, que ha arribat al debat sense esmenes, també s'estableix que el consentiment ha de ser "explícit" per tenir relacions sexuals. També ampliar la llei per protegir els drets de les dones transgènere i cisgènere a les persones intersexuals” i a les persones “amb identitats no binàries o les que no es volen relacionar amb cap espectre de gènere binari”. En canvi, el ple ha tombat una iniciativa de Cs per dotar els jutjats d'unitats d'assistència a les víctimes de violència masclista, amb els vots de JxCat i ERC.

Summary: Segueix el tràmit al Parlament per incloure la violència digital i institucional a la llei contra la violència masclista


Aquest mes de març han començat les obres d'ampliació i remodelació de l'Hospital Sant Joan de Déu de Martorell que segons els terminis previstos s'allargaran uns 8 anys. L'actuació, que té un pressupost d'entre 18 i 20 milions d'euros i que s'executarà en tres fases, permetrà incrementar la superfície total del centre en un 25%. L'alcalde de Martorell, Xavier Fonollosa, ha destacat que l'ampliació servirà per oferir un millor servei a les 160.000 persones de 13 municipis del Baix Llobregat nord que formen part de la seva àrea d'influència. Així, l'actuació permetrà doblar la superfície del servei d'urgències, que comptarà amb 49 box més, el nombre d'habitacions s'ampliarà un 15% fins les 149 i l'àrea quirúrgica comptarà amb un quiròfan i una sala de dilatació més.

Summary: Comencen les obres d'ampliació i remodelació de l'Hospital Sant Joan de Déu de Martorell


Els treballadors d’Atenció Primària de la Xarxa Sanitària Santa Tecla han convocat una aturada aquest divendres al migdia per protestar per les condicions de treball, amb una sobrecàrrega de feina per manca de personal, una manca de substitucions de baixes laborals i vacances i retallades retributives o salaris congelats. L’aturada s’ha convocat a les portes de les Àrees Bàsiques de Salut a Torredembarra, Vila-seca, Llevant, l’Arboç, El Vendrell i Calafell. En un comunicat, la direcció ha assegurat que la situació descrita pel comitè d’empresa, que subscriuen, es deu a “l’infrafinançament sofert pels serveis d’atenció primària de les sis ABS en els pressupostos del Govern dels darrers vuit anys. “La direcció treballa per assolir un finançament just” per als sis centres de salut, “que ostenten una de les ràtios pressupostàries més baixes de tot Catalunya, que obliga als professionals a fer un sobreesforç continuat per garantir una assistència de qualitat”, afirmen. En convocar les protestes, els treballadors al·legaven estar "esgotats" i explicaven que havien proposat a l'empresa un seguit de mesures per millorar les condicions de la feina diària i oferir una atenció adient als usuaris. Amb tot, es queixaven que la direcció no havia fixat cap data per donar resposta a les seves propostes. Al comunicat emès aquest divendres, la direcció apunta que respecta les accions en defensa dels drets dels professionals de la Xarxa de Santa Tecla i que la denúncia del dèficit pressupostari s’ha traslladat reiteradament al CatSalut per reclamar una revisió de la dotació econòmica que permeti adaptar els recursos dels serveis a la creixent demanda assistencial al Tarragonès nord i Baix Penedès. A més, afirmen que, en les circumstàncies actuals i els recursos limitats, mantenen com a objectiu garantir una atenció i condicions laborals adients als seus centres de salut.

Summary: Aturada dels treballadors de la Xarxa Santa Tecla per la sobrecàrrega de feina i congelació de salaris


La proposta d'Espanya d'un fons d'un bilió i mig d'euros finançat amb deute perpetu per finançar la recuperació té poques possibilitats té tirar endavant a hores d'ara. Fonts de la Unió Europea consideren que es tracta d'una proposta que no genera el consens necessari entre els 27 perquè "la majoria d'estats pensen la recuperació amb crèdits", i no amb transferències com planteja Espanya. "En alguns estats, algunes paraules són difícils d'empassar", apunten fonts comunitàries sobre la proposta que el fons es financi amb deute perpetu europeu. En canvi, el finançament de la recuperació a través de préstecs a llarg termini té "possibilitats" de tirar endavant, segons les mateixes fonts.   El que sí veuen amb bons ulls les mateixes fonts comunitàries és la necessitat expressada per Espanya que la sortida de la crisi sigui simètrica. "La idea és que la recuperació no ha de ser asimètrica. Això és important perquè si és asimètrica hi ha riscos polítics sobre el funcionament de la Unió Europea i del mercat únic", subratllen. Les mateixes fonts admeten desconfiança entre els estats: uns pensen que hauran de pagar el deute d'altres estats, mentre altres creuen que alguns països volen treure avantatge competitiu de la situació causada pel covid-19.

Summary: La proposta d'Espanya per a la UE no genera "consens" perquè la majoria d'estats aposten per una recuperació amb crèdits


El projecte s'acosta al seu objectiu, quan falta poc més d'un any per estrenar-se, el Nadal del 2020 ACN Valls.-L'orgue de Valls ja té apadrinats 221 tubs i més de 230.000 euros en aportacions populars, a un any d'estrenar-se, el Nadal de l'any 2020. Amb gairebé 15 metres, serà l'orgue sense moble més alt d'Europa. La comissió ciutadana creada per a la recuperació d'aquest instrument a la ciutat ha actualitzat aquest dijous, davant la façana de l'església de Sant Joan, les xifres de la campanya de mecenatge popular per finançar el projecte de construcció de l'orgue. Fins al moment s'han aconseguit 230.000 euros en participacions. A aquesta xifra cal sumar-hi el que aporten les dues institucions que hi donen suport: Ajuntament de Valls i Diputació de Tarragona. En total ja s'han apadrinat 221 tubs de l'orgue.  Els tubs van des de 100 euros a 25.000 euros, i a hores d'ara ja s'han apadrinat tubs de tots els imports. Els tubs de façana són els més apadrinats. Així, la comissió s'acosta a l'objectiu fixat de completar com més aviat millor el finançament necessari per recuperar l'orgue de Sant Joan, instrument construït a finals del segle XVI que va desaparèixer el 1936 durant la Guerra Civil. A data d’avui encara manquen uns 40.000 euros per completar tot el finançament definit. És per això que la comissió fa una crida a particulars i empreses que es vinculin al projecte perquè la ciutat torni a tenir orgue després de més de vuitanta anys de ser-hi inexistent.

Summary: L'orgue de Valls assoleix, a un any de l'estrena, els 221 tubs


L'Ajuntament de Cambrils (Baix Camp) ha trobat un nou promotor per organitzar el Festival Internacional de Música (FIMC) aquest estiu després que la celebració del certamen quedés enlaire amb la detenció del seu actual promotor, Antoni Mas, com a presumpte autor d'una estafa piramidal de més de 200 milions d'euros. Concert Studio, actual promotora dels festivals Mil·leni i Jardins de Pedralbes de Barcelona, ha acceptat "el repte" de dur a terme el FIMC, en ser un dels tres festivals més antics de Catalunya, amb 43 edicions a les espatlles. La nova promotora musical redissenyarà l'organització, renegociarà els contractes amb els artistes i presentarà la nova programació aquest divendres. No han pogut confirmar si es mantindran els grups que ja estaven anunciats però s'ha avançat que queda suspès el concert de The Cranberries per motius aliens al festival, la malaltia de la seva cantant, Dolores O'Riordan, i la suspensió de la gira mundial del grup.

Summary: Cambrils troba un nou promotor que garanteix la celebració aquest estiu del Festival Internacional de Música


Lorena Roldán diu que el govern espanyol en "només dos dies" ha "polititzat la fiscalia" amb la proposta de Delgado com a fiscal general de l'Estat ACN Madrid.-Cs ha demanat a la Fiscalia que investigui si "es donen els requisits" perquè Jordi Sànchez i Jordi Cuixart obtinguin el permís penitenciari per sortir de la presó. La portaveu de la formació al Parlament, Lorena Roldán, vol que es controli la seva activitat i que s'estigui atent per si "hi pot haver risc de fuga" perquè "ja sabem que no els agrada asseure's davant de la justícia". "No consentirem que hi hagi presos de primera o de segona en funció de si s'és amic o no de la Generalitat o del soci de Sánchez, ERC. Roldan també ha criticat la proposta de nomenament de Dolores Delgado com a fiscal general de l'Estat i ha afirmat que "en només dos dies" el govern ha "polititzat la fiscalia" i que el CGPJ s'ha vist obligat a "cridar a l'ordre".  També ha dit que la justícia no pot estar polititzada i que des de Ciutadans creuen que els jutges els han d'escollir els mateixos jutges. "Cal mantenir la independència per no tenir ingerències com el que ha passat".

Summary: Cs demana a la Fiscalia que investigui si Sànchez i Cuixart "compleixen els requisits" pel permís penitenciari


El Ministeri de Foment ha anunciat que aportarà 3.816.780,66 euros a cinc projectes de recuperació i posada en valor del patrimoni històric a Catalunya amb càrrec als fons que es generen per a l'1,5% cultural com a conseqüència de l'execució de l'obra pública. A Sant Vicenç de Castellet (Bages) es farà una rehabilitació estructural de l'ermita de Santa Maria de Castellet. Foment hi aportarà 138.024,95 euros, el 75% del total. A Veciana (Anoia) es restaurarà i s'adequarà el castell de Segur. El ministeri pagarà 25.002 euros, el 41,67% del pressupost. També hi haurà actuacions a la ciutat de Lleida, on s'adequarà l'antic palau de Justícia per encabir-hi la nova seu del museu d'art de la ciutat. Foment hi aportarà 1.088.907,32 euros, un 22,28% del total. Al Camp de Tarragona s'intervindrà a Aiguamúrcia (Alt Camp), on es restaurarà el claustre gòtic del monestir de Santes Creus. Foment hi invertirà 1.457.181,39 euros, la meitat del total. A la Morera de Montsant (Priorat) es restaurarà l'església de la cartoixa d'Escaladei. El ministeri aportarà a l'obra 1.107.665 euros, també la meitat de l'actuació.

Summary: El Ministeri de Foment destina més de 3,8 MEUR a projectes per recuperar patrimoni històric a Catalunya


La Comissió Europea ha considerat que Espanya no podia reclamar l'extradició de Josep Miquel Arenas, àlies Valtònyc, amb un codi penal posterior als fets pels quals va ser condemnat. En la vista oral del cas prejudicial al Tribunal de Justícia de la Unió Europea, l'executiu europeu s'ha posicionat en línia amb els arguments de la defensa del cantant, defensant que l'estat no va fer correctament l'euroodre automàtica de Valtònyc. Per contra, Espanya, Bèlgica i la fiscalia belga han sostingut durant la vista que el codi penal que cal tenir en compte és el vigent en el moment d'emetre l'euroodre. L'Advocat General del TJUE anunciarà les seves conclusions sobre el cas el pròxim 26 de novembre. Espanya va demanar l'extradició automàtica del cantant pel delicte d'enaltiment del terrorisme, però la legislació europea només permet aquesta via ràpida per crims castigats a l'estat en qüestió amb almenys tres anys de presó. Valtònyc va ser condemnat a dos anys de presó pel delicte d'enaltiment del terrorisme amb la llei espanyola del 2012, però quan es va emetre l'euroordre la pena màxima que marcava el codi penal era de tres anys, ja que va ser reformada el 2015. Els magistrats belgues han preguntat a Luxemburg si es pot aplicar de manera retroactiva el codi penal a l'hora d'activar per la via ràpida una euroordre com va fer Espanya. En concret, volen saber si es pot agafar com a referència la llei penal "en el moment en què es va dictar l'ordre de detenció europea". Arguments de la CE L'advocat de la CE, Rudi Troosters, ha defensat que "només el dret concret aplicable" als fets és "rellevant per l'euroodre" i nega que utilitzar la llei del moment de l'emissió pugui ajudar a donar "majors possibilitats d'entrega" d'un condemnat. En aquest cas, la CE ha plantejat un potencial problema de "despenalització" si el cas fos a la inversa, és a dir, que certs estats rebaixin les penes del codi penal per dificultar les extradicions automàtiques per certs delictes. A més, Troosters ha assegurat que la llei europea sobre euroodres no especifica concretament que s'hagi d'aplicar el codi penal del moment en què s'emet. "Ho hauria d'haver dit clar i precís", reclama. Posició d'Espanya L'advocada de l'Estat, Sonsoles Centeno Huerta, ha començat el seu al·legat davant dels 15 jutges que estudiaran el cas remarcant que per Espanya el sistema d'euroodres és "un instrument bàsic i necessari" i que defensa la seva "eficàcia". En aquest sentit, Centeno Huerta ha justificat que "en cas de dubte" es tingui en compte el codi penal del moment en què es dicta l'ordre de detenció europea perquè s'ha de prioritzar "la finalitat" d'aquest instrument de cooperació judicial. Així, ha alertat que, en cas contrari, es "perjudicaria" el seu bon funcionament. Dubtes de l'Advocat General L'Advocat General del TJUE, el txec Michal Bobek, ha qüestionat aquests arguments de la representant espanyola en el seu torn de preguntes. En concret, li ha preguntat perquè exactament creuen que agafar la llei actual com a referència ajuda al bon funcionament de l'euroodre i la del moment dels fets no.  "Sembla que sigui només perquè els hi va bé i ja està", ha destacat, preguntant-se si retirarien una euroodre en cas que el codi penal es reformés en un sentit més tou. Centeno Huerta ha assegurat que així ho farien si es donés el cas. Bèlgica fa costat a Espanya "El govern belga vol ressaltar que comparteix la interpretació d'Espanya", ha assegurat la seva representant. La lletrada belga ha justificat que es pugui aplicar un codi penal més dur per emetre una euroodre perquè aquesta "no equival a una pena", és a dir, que no implica que el cantant hagi de complir més anys a presó dels que marca la seva sentència. La fiscalia belga també ha defensat que es pugui utilitzar un codi penal posterior i ha argumentat que aquest fet no afecta la "durada" de la sentència. La defensa se sent "enganyada" "Ens van enganyar des del principi i per sort ho hem pogut corregir", ha afirmat l'advocat de Valtònyc Paul Bekaert a l'inici del seu al·legat, en referència a l'ús per part d'Espanya d'una llei posterior als fets pels quals es va condemnar el cantant per fer l'euroodre. Bekaert ha remarcat que estan "d'acord amb el plantejament de la Comissió Europea" i que la normativa europea que regula les euroodres no estableix específicament que es pugui aplicar el codi penal de manera retroactiva. A més, Bekaert ha replicat a l'advocada espanyola que "cal donar prioritat als drets fonamentals" per sobre de "la cooperació dels estats" en matèria judicial. "Espero que aquest tribunal doni prioritat als drets fonamentals", ha conclòs al final de la seva intervenció.

Summary: Brussel·les considera que Espanya no podia reclamar l'extradició de Valtònyc amb un codi penal posterior als fets


Unes 300 persones s’han concentrat aquest dimecres al vespre a la plaça del Mercadal Reus en record de la veïna de 81 anys que dilluns va morir en l’incendi de casa seva després d’estar més de dos mesos amb la llum tallada. Convocats per l’associació Stop Desnonaments de Reus i l’Ateneu Llibertari, els assistents han encès diverses espelmes al terra tot formant una silueta humana i la paraula ‘Culpables’. El portaveu de l’associació Stop Desnonaments, Ricard Redondo, ha manifestat que en aquest cas “la responsabilitat ha estat compartida per moltes administracions i per l’empresa Gas Natural”. Els participants han exigit que s’actuï per evitar que una situació com aquesta es torni a repetir.

Summary: Unes 300 persones es concentren a Reus per homenatjar la dona morta en un incendi


Toc d’atenció de Convergència a la CUP. El coordinador de Règim Intern de CDC, Francesc Sánchez, ha enviat aquest dimecres un missatge als anticapitalistes després que hagin anunciat que no volen canviar res de la seva polèmica moció, tramitada per la Mesa del Parlament, i que clamin constantment per no obeir les instruccions del Tribunal Constitucional (TC). “Alguns parlen de desobediència, i les conseqüències de fer els coses com les hem fet fins ara les ha tingut algun partit que conforma JxSí. Altres, parlen molt però conseqüències jurídiques, a hores d’ara, no n’han tingut cap”, ha etzibat Sánchez en referència a la CUP. Respecte de la posició dels anticapitalistes per la seva moció, el dirigent de CDC confia que s’avinguin finalment a “debatre i tocar” el contingut del text, perquè segons Sánchez “no és la fórmula més lògica” reclamar-ne el suport “sense que ningú pugui dir res” al respecte.   Francesc Sánchez ha negat que la polèmica amb la CUP estigui creant tensions dins de JxSí i de CDC. “Som gent força tranquil·la i poc tensionada”, ha dit. Però no ha pogut negar l’evidència que l’episodi de la moció dels anticapitalistes està causant enrenou i “estranyesa” a la seva formació.  És per això que ha volgut “recordar” a la CUP que la Mesa del Parlament que ells consideren “una corretja de transmissió del TC” és, justament, l’òrgan institucional “que ja ha estat avisat varies vegades pel TC de l’actuació que està fent, i que és una Mesa composada per membres de JxSí que és qui té gent processada per haver posat les urnes”. “vull recordar-li a algú que parla de desobediència, que les conseqüències de fer els coses com les hem fet fins ara les ha tingut algun partit que conforma JxSí. Altres, parlen molt però de conseqüències jurídiques, a hores d’ara, no n’han tingut cap”, ha etzibat el dirigent convergent.   En aquest mateix sentit, Sánchez ha insistit que aquesta Mesa del Parlament no pot ser acusada de connivència amb el Tribunal Constitucional perquè, de fet, “és constantment acusada d’actuar en contra del TC”. “No crec que a la gent de JxSí el TC ens tingui gran apreci. De corretja de transmissió, en fem poca”, ha sentenciat.  Per últim, ha volgut mostrar-se esperançat en que la CUP canviï el seu posicionament respecte de no voler “tocar ni una coma” de la seva moció. “Quan algú presenta la moció, ha de treure majoria. I si vol que sigui votada, la lògica en democràcia diu que el partit que pot afavorir una majoria independentista ha de poder entrar en el contingut de la moció. Esperem que això passi. Tot i que han dit que no volen tocar ni una coma, entenem que es podrà parlar, debatre i tocar alguna cosa, perquè presentar una moció i pretendre guanyar-la amb només 10 diputats i sense que ningú pugui dir res, no sembla la fórmula més lògica en el debat parlamentari”, ha conclòs Francesc Sánchez.

Summary: CDC retreu a la CUP que “parli molt de desobediència” mentre “les conseqüències jurídiques” fins ara “les té JxSí”


La Sala Apolo celebrarà al llarg de 2018 els seus 75 anys amb un "gran concert" a finals d'any d'una formació internacional que l'organització encara no ha volgut revelar. La sala impulsarà una marató de 12 hores de concerts de conjunts emergents i d'altres habituals del local, xerrades, festes dedicades a la música electrònica i als diferents estils i clubs de l'Apolo, quatre exposicions i la publicació d'un llibre i un documental. Sota el lema 'Tot canvia. Res canvia', la sala ha apostat per allargar durant tot l'any la celebració per explicar "més bé" a la ciutadania la funció de la sala i els seu arrelament amb Barcelona. Al llarg dels 75 anys han passat pel seu escenari més d'11.000 grups i 5.500 DJ convidats. L'Apolo va acollir la primera edició del Sònar i s'hi va engendrar el Primavera Sound, segons ha recordat l'organització.

Summary: La Sala Apolo celebra els 75 anys amb una marató de 12 hores de música i un gran concert


El president de Vox, Santiago Abascal, ha assegurat aquest dissabte que el president de la Generalitat, Quim Torra, ha respost a la inhabilitació de la Junta Electoral Central (JEC) com un "rebel" i "sediciós", ha reclamat que sigui detingut i ha recordat que a Espanya "no hi ha lleis per a les necessitats d'investidura" del candidat del PSOE, Pedro Sánchez. Durant una intervenció a la sessió d'investidura, el líder de Vox ha carregat contra Sánchez en afirmar que durant la campanya del 10-N va prometre no pactar amb "populistes i colpistes". Des de la formació d'ultradreta han titllat Sánchez de "mentider", "estafador" i "sense escrúpols" i han promès que faran una oposició "frontal" davant del projecte "antiespanyol" i "anticonstitucional" de Sánchez.

Summary: Abascal: "Torra respon com un sediciós, però a Espanya no hi ha llei per a les necessitats d'investidura de Sánchez"


El primer secretari del PSC, Miquel Iceta, ha retret als partits independentistes que demanin gestos al president del govern espanyol, Pedro Sánchez, per aprovar els pressupostos de l'Estat quan ells "no n'han fet cap". Des del Fossar de la Pedrera, en l'homenatge al president Lluís Companys, Iceta ha lamentat que els independentistes no hagi descartat tornar al "disbarat" de l'any passat i ha assenyalat que "per demanar, un s'ha de carregar de raons". En aquest context, ha reivindicat que els propis pressupostos són un "gran gest" perquè reverteixen les retallades, suposen una millor redistribució de la riquesa, són bons per a Catalunya i per a Espanya.  "Els independentistes demanen gestos i haurien de fer una reflexió sobre quins gestos han fet ells. No han descartat tornar al disbarat de l'any passat". Amb aquestes paraules el líder del PSC ha respost les peticions d'ERC i PDeCAT de condicionar el seu suport als comptes al fet que Sánchez es mogui pel que fa als presos i faci una proposta d'autodeterminació per a Catalunya. Preguntat per les informacions publicades als mitjans de comunicació que apunten que Fiscalia mantindrà el delicte de rebel·lió demanant penes mínimes per als processats per l'1-O que són en presó preventiva, Iceta s'ha mostrat prudent i ha afirmat que valorarà aquesta qüestió quan s'hagi produït, no abans. En l'homenatge a Companys amb motiu del 78è aniversari del seu afusellament, Iceta ha destacat que la commemoració de l'expresident de la Generalitat ha de ser motiu de reflexió sobre quins són els millors camins per a Catalunya. I en aquest context, ha reivindicat que "un camí d'estabilitat, de diàleg i d'acord seria el millor, amb amplies majories i amb objectius de país".

Summary: Iceta retreu als independentistes que demanin gestos a Sánchez per aprovar els pressupostos quan ells "no n'han fet cap"


El conductor d'una motocicleta ha mort aquest divendres al matí després de patir un accident a l'A-2, al quilòmetre 545, a l'altura de Jorba en sentit Lleida. Una furgoneta hauria xocat amb el motorista que estava aturat al voral de la carretera, segons les primeres investigacions. Dues ambulàncies del SEM, dues dotacions dels Bombers i cinc dels Mossos d'Esquadra s'han desplaçat al lloc dels fets. El sinistre ha obligat a tallar un carril durant les primeres hores del matí, cosa que ha generat retencions. És la 113a víctima mortal a la xarxa viària de Catalunya aquest 2019.   Segons ha informat el Servei Català de Trànsit (SCT) i per causes que encara s'estan investigant, una furgoneta ha xocat contra una motocicleta que estava aturada al voral de la via. El conductor de la motocicleta ha perdut la vida i el conductor de la furgoneta ha continuat la seva marxa sense aturar-se al lloc dels fets. Els Mossos han localitzat la furgoneta aturada al voral de la mateixa A-2, uns vuit quilòmetres més endavant i amb la part del davant del vehicle danyada. A l'interior hi havia el conductor. Els Mossos han detingut el conductor per un delicte d'homicidi imprudent i per marxar del lloc dels fets.

Summary: ACTUALIZACIÓ:Mor un motorista en un accident a l'A-2 a l'altura de Jorba


El MACBA ha pogut estrenar finalment la primera exposició després del confinament. És 'ACCIÓ. Una història provisional dels noranta', amb què s'endinsa en l'anomenat art d'acció i les seves performances, que van eclosionar a l'estat espanyol a les darreries dels anys vuitanta reprenent el fil d'experiències conceptuals del passat. El director del museu, Ferran Barenblit, ha comissariat una mostra que tracta un territori "per explorar" i que ha estat fruit d'una recerca intensa de materials i documentació. Per a Barenblit, no hi havia millor exposició per presentar ara mateix: "Ens recorda la importància de les xarxes d'amistat i com, entre artistes i agents culturals, es pot construir un entorn sòlid sense dependre d'altres factors"

Summary: El MACBA dissecciona l'eclosió de l'art d'acció i la performance als anys noranta a l'estat espanyol


El servei de la línia R4 de Rodalies de Renfe, que va de Sant Vicenç de Calders, al Vendrell, fins a Manresa, presenta retards superiors als tres quarts d'hora des de poc després de les dues del migdia d'aquest dimarts, després que una excavadora hagi caigut a les vies a l'altura de Vacarisses (Vallès Occidental). La màquina ocupa una de les dues vies que hi ha en aquest punt, fet que obliga a circular només per l'altra entre Terrassa i Castellbell i el Vilar (Bages). A banda, ha causat afectació al subministrament elèctric. Dues dotacions dels Bombers han hagut d'actuar al lloc dels fets per recollir el vessament d'olis provinents de l'excavadora, en un succés que no ha causat ferits. Després caldrà retirar la màquina de la via i amb posterioritat els tècnics d'Adif hauran d'inspeccionar si hi ha hagut desperfectes a la infraestructura abans no es pugui recuperar la normalitat del servei.

Summary: Retards de més de tres quarts d'hora a la R4 després que una excavadora hagi caigut a les vies a Vacarisses


El Síndic de Greuges, Rafael Ribó, ha reclamat aquest divendres que el Govern elimini del Codi Civil la referència a la possibilitat que els pares puguin "corregir" els fills, cosa que podria emparar càstigs físics. Mentre que el codi civil espanyol va eliminar aquesta possibilitat el 2007, el Codi Civil de Catalunya es va aprovar el 2010 amb aquesta referència. Per això, Ribó i l'adjunta pels drets dels infants, Maria Jesús Larios, han recordat que el Consell d'Europa no tolera cap acció física cap als infants que no sigui admesa entre adults. Ribó ho ha expressat així durant la presentació de l'informe anual sobre els drets dels infants al Parlament. Ribó i Larios han recordat que la Convenció dels Drets dels Infants de l'ONU i el Comitè dels Drets dels Infants, a més d'Unicef i el Consell d'Europa, prohibeixen el càstig físic als menors d'edat. Des de fa anys, diversos països europeus, sobretot del nord, que preveien aquest tipus de càstigs els han anat eliminant de les seves legislacions. A l'estat espanyol es va fer el 2007, però Catalunya té un codi civil propi. Malgrat que la Llei dels Drets dels Infants va ser aprovada al Parlament el 27 de maig del 2010 i prohibeix el maltractament físic als nens, el Llibre Segon del Codi Civil, que tracta de Persona i Família, va ser aprovat dos mesos després, el 29 de juliol. En el Títol Tercer, de Família, hi ha el Capítol Sisè, sobre la potestat parental. En la Secció Tercera, sobre el contingut d'aquesta potestat parental, hi ha l'article 236.17 que regula les relacions entre pares i fills. En el seu quart apartat s'estableix que "els progenitors poden corregir els fills en potestat d’una manera proporcionada, raonable i moderada, amb ple respecte a llur dignitat". Això, segons el Síndic pot emparar certs càstigs físics i per tant insisteix en eliminar les "ambigüitats". Canvis estructurals L'informe general del Síndic reclama "canvis estructurals" en les polítiques d'infància sobre pobresa, acolliment, educació i salut mental, principalment. Així, recorda que prop del 30% dels infants a Catalunya està en risc de pobresa o exclusió social i  més del 10% pateix una situació de privació material severa, índexs que estan significativament per sobre dels de la població total. El canvi de tendència en els principals indicadors macroeconòmics encara no es reflecteix en l'evolució dels nivells de pobresa infantil. Davant aquesta situació, el Síndic ha demanat que s’estableixin per norma els mínims considerats essencials per garantir el dret de l'infant a un nivell de vida adequat, que es determini la renda de suficiència econòmica de què ha de disposar una família per garantir l'accés de qualsevol infant a aquests mínims i que creï una prestació específica condicionada a la renda per garantir que les famílies amb infants que no disposen dels ingressos necessaris puguin satisfer els mínims establerts. Aquesta prestació encara no s'ha ha estat establerta. Tot i les crítiques, el Síndic admet alguns avenços. Una mesura  important és la incorporació al reglament d'emergències socials de les recomanacions del Síndic, en el sentit de prioritzar la presència d'infants en situacions de pèrdua d'habitatge i reallotjament d'emergència, i de dedicar-hi una especial atenció. Acolliment D'altra banda, el Síndic constata que l’acolliment familiar encara està infrautilitzat com a mesura de protecció i que ha esdevingut quasi subsidiari respecte de l’acolliment en centres. Així, hi ha un elevat nombre d'infants tutelats que estan en espera que se'ls assigni família acollidora aliena. El setembre de 2016 un total de 523 infants tutelats estaven pendents d'una família aliena. El nombre de famílies acollidores alienes i d’UCAE (Unitat Convivencial d'Acció Educativa) està estancat en unes 600 i, per tant, no s’ha produït l’increment sol·licitat pel Síndic. Per això, espera que la futura campanya de promoció de l’acolliment familiar a Catalunya anunciada per la conselleria serveixi per revertir la situació. Ribó i Larios han lamentat la "sobreocupació" d'alguns centres d'acollida cosa que fa, per exemple, més difícil la integració dels menors estrangers no acompanyats, sobretot els que esnifen cola. També demana màxima protecció per als nadons. El Síndic valora positivament l'increment de dotació de personal dels equips bàsics d’atenció Social (EBAS) i els Equips d'Atenció a la Infància i l'Adolescència (EAIA) en alguns municipis. Educació Segons l'informe, si bé Ensenyament ha adoptat mesures compensatòries centrades en l’alumnat especialment desfavorit, calen mesures estructurals contra les desigualtats socials en l’educació per garantir l’accessibilitat econòmica a l’educació infantil de primer cicle, la lluita contra la segregació escolar i les beques de suport a l’escolaritat. Entre altres mesures, el Síndic insisteix en la necessitat d’aprovar un nou decret d’admissió de l’alumnat que ampliï els instruments per lluitar contra la segregació i que despleguin algunes mesures previstes en la LEC, com ara l’establiment d’una proporció màxima per centre de l’alumnat amb necessitats educatives específiques. Per a Ribó, cal més transparència en els criteris d'admissió d'alumnes, sobretot en cas de sospites de frau, i fomentar l'equitat en l'accés a les noves tecnologies. En relació amb la provisió de beques, el Síndic remarca la millora en la dotació en beques de menjador escolar  i també en la subvenció als centres amb situacions d’elevada complexitat derivades de les característiques socioeconòmiques de l’alumnat i de l’entorn. També valora positivament l'avenç que suposa la posada en funcionament del Pla pilot d’itineraris formatius específics (IFE), que permet trobar una sortida formativa per a alumnes amb discapacitat intel·lectual lleu o moderada que no hagin obtingut el títol de graduat en ESO o que l'hagin obtingut i no es puguin acollir als ensenyaments de formació professional. L'informe alerta dels riscos que pot tenir la implantació de la jornada compactada als instituts de secundària en l’alumnat socialment desfavorit: baixa participació a les activitats educatives de tarda als instituts i supressió del servei de menjador escolar i, consegüentment, també dels ajuts de menjador escolar. Per evitar aquests efectes, ha recomanat que es promogui, amb caràcter general, el funcionament del servei de menjador escolar als instituts de secundària, tinguin jornada compactada o no, i es proveeixin de beques els alumnes socialment desfavorits, malgrat que a la tarda no hi hagi classes. Sobre l'assetjament homòfob i transfòbic als centres educatius, el Síndic ha rebut queixes d'algunes famílies, fins i tot en alumnes de Primària, i recomana que es fomenti l’aplicació del Protocol de prevenció, detecció i intervenció davant situacions d’odi i discriminació a tots els centres. També ha suggerit que es promogui l’adopció de mesures preventives als centres educatius que facilitin la creació d’un clima de convivència positiu a l’aula. Salut mental Pel que fa a salut, el Síndic constata que els centres de salut mental infantils i juvenils no donen cobertura a les necessitats d’atenció a infants i joves amb problemes de salut mental. Les dades facilitades pel Departament de Salut sobre els infants atesos en aquests centres posen de manifest un increment del nombre de pacients atesos, tant en valors absoluts com en valors relatius. Així entre l'any 2010 i 2015 l’increment ha estat d’un 29,2%. Aquest increment ha anat acompanyat d'un augment del nombre de visites, però també d'una reducció del nombre de visites anuals per pacient, que ha passat de les 6,5 de l'any 2010 a les 5,9 de l'any 2015. La intensitat del tractament, doncs, s'ha vist afectada negativament pel creixement de la demanda atesa, i s'alerta de la possibilitat que la medicació substitueixi les visites al psicòleg, sobretot en els casos menys greus, on la llista d'espera pot arribar als sis mesos. Per a Ribó, si la salut mental ja és la "ventafocs" de la salut, la salut mental infantil i juvenil és "la ventafocs de la ventafocs". Sobre l'atenció als infants i adolescents amb trastorn per dèficit d’atenció amb hiperactivitat (TDAH) o sense, el Síndic ha demanat que es fomenti un debat obert i rigorós entre els professionals sobre l’abordatge d’aquest trastorn i el tractament més adequat, i també que tots els infants rebin l’atenció que necessiten.

Summary: El Síndic demana al Govern que elimini del Codi Civil la possibilitat dels pares de "corregir" físicament els fills


La cambra alta constitueix la comissió conjunta malgrat les queixes d’alguns grups per la vulneració dels seus drets ACN Madrid.-El vicepresident del Senat, Pedro Sanz, ha posat sobre la taula aquest dimarts la possibilitat que el president de la Generalitat, Carles Puigdemont, participi en un cara a cara amb un representant del govern espanyol –que podria ser el mateix Mariano Rajoy- dijous o divendres, durant la celebració del debat de les mesures del 155 per a Catalunya. Segons Sanz, aquest debat entre el president de la Generalitat i l’executiu espanyol “permetria enriquir” la sessió que se celebra al Senat, on els grups de Podem, ERC, PDeCAT i PNB s’han queixat aquest dimarts de la conculcació dels seus drets per exercir l’oposició, perquè PP, PSOE i Cs no els permeten presentar esmenes a la totalitat i els donen només un termini de cinc hores per presentar esmenes parcials.

Summary: El Senat proposa un cara a cara entre Puigdemont i el govern espanyol dijous o divendres


Unió de Pagesos (UP) exigeix a l'Ajuntament de Palau de Santa Eulàlia (Alt Empordà) que compleixi amb la sentència dictada pel TSJC i que autoritzi la construcció d'una granja de porcs. El sindicat agrari denuncia que el consistori busca subterfugis per paralitzar l'activitat. UP reclama a l'ajuntament que agilitzi els tràmits perquè el pagès pugui començar a construir la granja amb previsió d'uns 2.300 porcs d'engreix perquè "compleix totes les condicions legals, sanitàries i ambientals". "Portem des del 2011 amb tot el procés i encara no hi ha ni una sola totxana", ha afirmat el coordinador nacional del sindicat, Joan Caball. Si l'ajuntament no desencalla el projecte, UP amenaça amb mobilitzacions.  "Si no ens fan cas, no dubtarem a sortir amb els tractors", ha afirmat el coordinador nacional d'Unió de Pagesos. Joan Caball reclama a l'Ajuntament de Palau de Santa Eulàlia (un dels pobles més petits de les comarques gironines) que posi fil a l'agulla i que desbloquegi la tramitació del permís de construcció d'una granja de porcs al municipi. Sinó, avança, es mobilitzaran. UP recorda que no és només una petició, sinó que hi ha una sentència dictada pel Tribunal Superior de Justícia de Catalunya (TSJC) que dóna la raó al pagès afectat, Joan Pujol. "S'ha hagut de gastar diners comprant el camp, fent el projecte, anant a judici i encara no hi ha pogut posar ni una totxana", ha criticat Caball.  El coordinador nacional critica que l'ajuntament utilitzi el que anomena subterfugis per dilatar el projecte. El sindicat assegura que l'ajuntament va intentar bloquejar l'activitat modificant el planejament municipal de manera que no permetia la instal·lació de cap granja que tingués la mínima possibilitat de ser viable econòmicament. Però el juliol passat el TSJC va dictar sentència obligant el municipi a continuar amb el tràmit de l'expedient i aprovar la llicència.   "No han fet res i ens han obligat a tornar a anar a la justícia per reclamar l'execució de la sentència", ha detallat Pujol. "El que vol és construir una granja, no una central nuclear, no entenem per què tantes traves si és una activitat que compleix amb tots els requisits legals", ha afegit Caball. Joan Pujol assegura que s'estan fent córrer rumors pel poble per mobilitzar els veïns contra l'explotació i, de fet, això ha culminat amb la creació d'una plataforma en contra. "Però és tot mentida", ha assegurat. També nega que el que vol construir sigui una "macrogranja". "És per a 2.300 porcs, com el 60% de les granges gironines", comenta el coordinador nacional.

Summary: UP exigeix a Palau de Santa Eulàlia complir amb la sentència que obliga a autoritzar la construcció d'una granja de porcs


A només dos dies que comenci a l'Audiència de Barcelona el judici pel conegut com el crim de la Guardia Urbana, ha aparegut una nova prova que sostindria les tesis de l'acusació i de la fiscalia sobre la planificació de l'assassinat de Pedro Rodríguez. Segons ha avançat aquest dimecres 'La Vanguardia' i ha pogut confirmar l'ACN, la investigació ha tingut accés a una trucada entre els dos acusats, Rosa Peral i Albert Lopez, feta el dia del crim a través d'un telèfon mòbil de prepagament. Aquesta trucada ha sortit ara a la llum perquè la companyia Lycamobile ha trigat dos anys a respondre la petició que va fer la jutge durant la fase d'instrucció, on va demanar a totes les companyies els serveis que Peral i López tenien contractats.  L'aparició d'aquesta nova prova reforçaria les tesis de les acusacions, ja que podria demostrar que la mort de Pedro Rodríguez va ser planificada amb anterioritat per Peral i López. Els dos acusats, agents del cos de la Guardia Urbana de Barcelona, sempre han negat tenir res a veure amb el crim i s'han llençat acusacions creuades.  El que podria demostrar aquesta nova prova és que la mort de Pedro Rodríguez va ser premeditada ja que el telèfon de prepagament s'hauria comprat a l'abril de l'any 2017, uns dies abans del crim, i es va registrar a nom d'Albert Lopez, que només el va fer servir la nit en què s'hauria comès el crim, segons han informat a l'ACN fonts de l'acusació. La fiscalia demanarà que s'incorpori aquesta nova prova a la causa, durant el tràmit de qüestions prèvies del judici que comença aquest divendres amb la constitució del jurat popular.  Els dos acusats s'enfronten a una pena de fins a 25 anys de presó per un assassinat amb traïdoria, ja que creuen que la víctima, Pedro Rodríguez, no va poder-se defensar.

Summary: Surt a la llum una nova prova en el crim de la Guàrdia Urbana dos dies abans que comenci el judici


L'Ajuntament de Barcelona ha avalat aquest dijous la futura llei d'emergència habitacional, anunciada per la consellera de Governació i Habitatge, Meritxell Borràs. El regidor d'Habitatge, Josep Maria Montaner, ha dit que han pogut participar poc en la llei, que s'ha fet "amb urgència i per necessitat", després de l'anul·lació per part del Tribunal Constitucional de la llei 24/2015, però reconeix que conté mesures per esquivar aquesta anul·lació. Tot i així, admet que un dels problemes "clau" per Barcelona, la limitació del preu del lloguer, no ha estat inclòs. Montaner diu que la majoria de desnonaments són per impagament del lloguer i que la nova llei serà difícil que ho resolgui. Així, creu que caldria posar uns barems per limitar "l'abús" en els preus dels lloguers que, segons ell, provoca que molts joves o persones amb dificultats econòmiques hagin de marxar de la capital catalana. Així, ha dit que ciutats com Berlín o París, i països com Suècia o Holanda tenen normatives en aquest sentit. El regidor ha explicat que la Generalitat considera aquest un problema molt concentrat a Barcelona, i que per això ho inclourà en una futura Llei d'Arrendaments Urbans que encara s'ha de tramitar. Sobre els aspectes positius, s'ha mostrat d'acord en recuperar la figura de l'expropiació de l'usdefruit, prevista en la llei de l'habitatge del 2007 i eliminada per la llei òmnibus del primer govern d'Artur Mas el 2011. Aquesta figura, però, reconeix que és difícil d'aplicar, perquè no hi ha gaires antecedents, i perquè la seva tramitació pot ser complicada i costosa, com diu la PAH. De fet, també ha reclamat que la Generalitat aporti més dels 14 milions d'euros previstos, a banda dels 14 que hauran d'aportar els ajuntaments, ja que no creu que n'hi hagi prou per compensar els impagaments de lloguers de pisos propietat de petits tenidors. Un altre dels aspectes positius, ha dit Montaner, és que l'Ajuntament podrà accedir al registre de pisos buits, cosa que agilitzarà la seva localització i mediació per ocupar-los. Ara l'avantprojecte de llei quedarà en exposició pública, i abans d'agost, Generalitat i ens locals es tornaran a reunir per acabar d'enllestir el redactat final de la llei, que hauria d'aprovar-se al Parlament al setembre.

Summary: L'Ajuntament de Barcelona avala la nova llei d'emergència habitacional però reclama limitar el preu dels lloguers


Les festes populars i celebracions relacionades amb el mar a Catalunya estan recollides al llibre 'Calendari de festes del mar' publicat el 2019. Es tracta del quart volum de la col·lecció Festes.org que ha escrit Manel Carrera després de cinc anys de treball i on hi ha documentats més de 200 esdeveniments amb el mar com a escenari. El volum està escrit seguint el calendari de l'any i comença amb les festes d'hivern com ara els aplecs del Sol Ixent o les minves de gener i es van desgranant seguint el calendari. Segons el seu impulsor, encara hi ha molt desconeixement d'aquestes tradicions populars i aquest volum vol reivindicar un patrimoni "ric" i encara poc conegut. El volum també fa referència a algunes festes de País Valencià, Illes Balears i Catalunya Nord. "S'han fet recerques de tradicions i festes i també hi ha hagut molt folkloristes però aquest és el primer cop que es recullen les festes del mar en un sol volum des d'una perspectiva àmplia, incloent tota la gent que viu al costat del mar, més enllà dels pescadors", afirma Manel Carrera, impulsor del 'Calendari de festes del mar' publicat el 2019. El disseny ha anat a càrrec de Xavi Miret i el projecte s'ha finançat amb un micromecenatge que va aconseguir el suport de 84 mecenes i més de 8.000 euros. Carrera hi ha destinat cinc anys de feina. La metodologia és sempre la mateixa, segons explica. Primer es documenta i llegeix tot el que s'ha escrit fins ara sobre una festa. Després contacta amb els organitzadors i hi va el dia que es celebra i la fotografia. "Per explicar una festa l'has d'haver viscuda i has de parlar amb la gent", afirma l'autor. El llibre destaca una trentena de festes, ordenades seguint el calendari, i 200 més en format més breu.  La majoria se celebren a Catalunya però també hi ha algunes referències al País Valencià, Illes Balears i Catalunya Nord, com són les  fogueres de sant Joan a Gandia o la festa de les Varemes a Banyuls de la Marenda (Rosselló).  Totes tenen en comú que són esdeveniments a l'espai públic (al mar o a tocar del mar) amb la participació de persones de diferents generacions. No totes són ancestrals també n'hi ha de més contemporànies, com les curses d'embarcacions autoconstruïdes, i fins i tot algunes que han desaparegut, com la crema de la barca per Sant Pere. Entre la informació recollida hi ha l'origen, història i com es desenvolupa.  El gruix principal de les festes recollides estan dedicades a quatre divinitats (la Mare de Déu, venerada per tota la gent de mar i vinculada a indrets geogràfics; sant Pere, relacionat amb el món dels pescadors; la Mare de Déu del Carme, que congrega la marina de guerra i la nàutica i sant Elm, centrat en els navegants i la marina mercant). També hi ha aplecs, fires temàtiques, balls i danses, demostracions d'oficis tradicionals i molts d'altres.   Carrera admet que ha quedat sorprès de la "riquesa" de les festes populars de mar i lamenta que encara siguin unes "grans desconegudes". "Es parla molt del foc, de gegants, castellers i bestiari però no pas de les festes del mar", afegeix. Aquest volum de més de 260 pàgines que vol contribuir a la divulgació de tot aquest patrimoni protagonitzat per "la gent de mar".  20 anys documentant les festes populars Manel Carrera porta vint anys divulgant i estudiant la cultura popular catalana, especialment el de caràcter festiu. El 1999 va crear el web www.festes.org on es recull informació de les festes a les terres de parla catalana i d'altres indrets del món.  'Calendari de festes del mar' és el quart volum de la col·lecció 'Els llibres de Festes.org'. Els dos primers estaven dedicats al foc festiu, 'Calendari de festes amb foc' (2012) i 'Calendari de festes amb pirotècnia' (2014) i el tercer va ser 'Calendari de festes amb aigua' (2016).  'Calendari de festes del mar' es pot comprar al web de festes.org i a llibreries especialitzades. També estarà a les biblioteques.

Summary: Recullen en un llibre les festes populars del mar a Catalunya per donar a conèixer un patrimoni "ric" i "poc conegut"


El Govern adequarà l'oferta de transport públic a partir de dilluns, quan es preveu un augment de la demanda coincidint amb l'inici de la fase 1 de desconfinament al Camp de Tarragona, Terres de l’Ebre i el Pirineu i Aran. En aquests territoris, l'oferta serà d'entre el 80 i el 100% en funció de si és hora punta o no. Aquests seran també els percentatges que el Govern estudia per la fase 2 de la desescalada. En canvi, per les regions sanitàries que seguiran en fase zero, el servei serà d'entre el 80 i el 90% a les hores de més congestió, i del 50% durant la resta del dia. Segons ha explicat la consellera de la Presidència i portaveu del Govern, Meritxell Budó, no es recuperarà la totalitat de l'oferta fins a la fase 3.  “Les empreses prestadores de transport públic hauran de tenir en compte que no poden ser ocupats més del 50% dels seients disponibles i que, com a màxim, pot haver-hi dues persones per metre quadrat”, ha detallat la portaveu. Les persones usuàries d’aquests serveis de transport hauran d’accedir al vehicle amb una mascareta que cobreixi nas i boca i que l’hauran de dur posada durant tot el trajecte.

Summary: L'oferta de transport públic serà d'entre el 80 i el 100% en els territoris en fase 1 a partir de dilluns


Un home de 39 anys i veí de Cardona ha mort en un accident de trànsit que s’ha produït aquest dissabte al matí a la C-55 al terme municipal de Callús (Bages) en direcció Manresa, segons el Servei Català de Trànsit. Els Mossos d’Esquadra han rebut l’avís a les 06.47 h. Per causes que encara s'estan investigant, hi ha hagut una col·lisió frontal amb tres vehicles implicats. Com a conseqüència de la topada, el conductor d’un dels turismes ha resultat ferit molt greu i ha estat traslladat en helicòpter a l’hospital Parc Taulí de Sabadell, on ha mort aquesta tarda. El conductor d’un dels altres vehicles accidentats ha fugit a peu i ha estat localitzat posteriorment per la policia. L’home ha donat positiu en la prova d’alcohol i drogues i ha estat detingut com a presumpte autor d’un delicte d’homicidi imprudent i d'un delicte contra la seguretat viària. Arran de la incidència, s’han activat set patrulles del cos dels Mossos d’Esquadra, dues dotacions de Bombers de la Generalitat, i l’helicòpter i dues ambulàncies del Sistema d’Emergències Mèdiques (SEM). Pel que fa a l’afectació viària, la circulació a la C-55 a Callús ha estat restringida en els dos sentits de la marxa i el trànsit ha quedat normalitzat en el punt de la col·lisió cap a les 09.24 h del matí.

Summary: Un home de 39 anys mor en un xoc frontal entre tres vehicles a Callús


L'alcaldessa de l'Ajuntament de Barcelona, Ada Colau, i el primer tinent d'alcaldia, Jaume Collboni, han assegurat "la màxima implicació" de l'Ajuntament en la defensa dels llocs de treball de Nissan a la planta de la Zona Franca. En una reunió amb els membres del comitè d'empresa de la companyia, el govern municipal s'ha compromès a votar una declaració institucional de suport als treballadors de les instal·lacions barcelonines, que ara mateix produeix a un 20% de la seva capacitat. Segons fonts del consistori, Colau i Collboni han explicat que "fa temps" que el consistori treballa amb Generalitat i el govern de l'Estat per buscar solucions al problema de la planta automobilística.  La planta de la Zona Franca de Nissan produeix al 20% de la seva capacitat després que, en l'últim mes, s'hagi anunciat que deixarà de produir la pick-up de Mercedes i reduirà la fabricació de la furgoneta elèctrica eNV200. Els dubtes sobre les instal·lacions barcelonines  han portat a Nissan Motor Iberica a encarregar un pla de viabilitat que farà públic abans de l'estiu.

Summary: Colau i Collboni prometen als treballadors de Nissan que s'implicaran al "màxim" per defensar la planta de Barcelona


Carles Puigdemont ha afirmat en una entrevista al diari alemany 'Der Spiegel' que "sempre" va "advertir" que ningú de la UE reconeixeria una Catalunya independent. I afegeix, en aquest sentit, que va criticar que la Unió declarés de quina banda es posaria en cas d'una declaració d'independència. També afirma que, sobretot, el que l'ha decebut més de la UE és el "silenci" després de la "violència policial" de l'1-O. Puigdemont afegeix que no li agrada "gens" ser la cara visible del moviment independentista català, perquè a aquest moviment no li calen "ni líders ni màrtirs". I assegura que no ha estat mai, i encara no ho està, a favor d'un trencament "traumàtic" amb Madrid. "Sempre he volgut una Catalunya independent, però aconseguida com a resultat d'un procés democràtic, no de la violència", ha declarat al rotatiu alemany. El president cessat per l'article 155 afirma que res del que ha fet des de la tardor passada ha tingut motivacions personals, i ha afegit que el que el motiva és "un sentit de responsabilitat" cap a Catalunya. Ha explicat, en aquest sentit, que utilitza la llibertat de la qual gaudeix a l'exili per perseguir la seva "meta política", i que si actués només en el seu interès s'hauria "quedat ocult". També ha explicat que no li agrada que els seus companys estiguin a la presó ni que ell hagi de ser a l'exili. "Vaig deixar el país perquè a Espanya no hi ha autèntica llibertat d'expressió i no hi ha garantia d'un judici just", afirma. I afegeix: "A Bèlgica podem parlar amb més llibertat, sense por a ser enviats a la presó per un tuit". Sobre el nou panorama polític espanyol, Puigdemont no oblida que el PSOE va votar a favor també de l'aplicació de l'article 155, tot i que concedeix que "hi ha hagut un canvi a l'atmosfera" amb el nou govern socialista. I pel que fa a la relació amb el president de la Generalitat, Quim Torra, Puigdemont assegura que ambdós s'escolten mútuament. "Estem a la mateixa banda", ha indicat. Finalment, pel que fa al futur, ha explicat que essent optimista preveu estar "molts anys" a l'exili, i essent més pessimista, podria passar-ne uns quants "a la presó". En el millor escenari, "tothom podria tornar a casa i tothom sortiria de la presó". I acaba dient: "Aquest és l'objectiu pel qual treballem. Tinc molta fe en la justícia europea i el comitè dels Drets Humans de l'ONU".

Summary: Puigdemont recorda que va advertir que "ningú de la UE reconeixeria una Catalunya independent"


En termes interanuals, el descens es va acostar al 4% ACN Barcelona.-L'atur a les comarques de Lleida es va mantenir estable al març en relació al febrer i només va registrar un descens de 26 persones, xifra que suposa un descens del 0,12% intermensual, segons ha informat aquest dimarts el Ministeri de Treball i Seguretat Social. L'atur es va situar en les 21.368 persones. Pel que fa en comparació amb el mateix mes de l'any passat, es va registrar un descens del 3,94% i cau per cinquè mes consecutiu. D'altra banda, l'atur registrat a Catalunya va baixar de 902 persones al març en relació al febrer i el mes es va tancar amb 395.740 desocupats, un 0,23% més intermensual i un 3,82% menys que fa un any.

Summary: L'atur a les comarques de Lleida cau de 26 persones al març i el mes es tanca amb 21.368 desocupats


Mig miler de persones segons la Guàrdia Urbana ha denunciat aquest dijous a la tarda a la plaça Sant Jaume de Barcelona la decisió de l'Audiència de Navarra de prorrogar l'empresonament preventiu dels cinc membres de la Manada però amb una fiança de 6.000 euros que els permetrà eludir el confinament. La convocatòria s'ha fet a través de les xarxes socials aquesta mateixa tarda, tan bon punt ha transcendit la decisió judicial. La concentració estava prevista per a les set, tot i que el gruix dels participants no han arribat fins a dos quarts de vuit. Consignes en contra de la "justícia patriarcal" o a favor de la víctima del què la justícia navarresa va considerar abusos sexuals han marcat la concentració. 'Yo sí te creo', 'No és abús, és violació' o 'Cap agressió sense resposta' han estat alguns dels lemes més cridats.  En el marc de la concentració s'ha exhibit una pancarta on es podia llegir 'Contra la injustícia patriarcal autodefensa feminista'. La duien vuit dones, una de les quals ha agafat un megàfon i ha fet un parlament que ha acabat amb aquestes mateixes paraules. A les vuit del vespre la concentració s'ha desconvocat oficialment. Entre les 500 persones que hi han assistit hi havia moltes noies adolescents. La regidora de Feminismes i LGTBI de l'Ajuntament de Barcelona, Laura Pérez, també hi ha participat. Cal recordar que la Secció Segona de l'Audiència de Navarra ha decretat la llibertat provisional dels cinc joves condemnats a 9 anys de presó per un delicte d'abús sexual continuat a una jove de Madrid durant les festes de San Fermín del 2016 a Pamplona, segons ha avançat 'El Confidencial', amb el vot particular d'un dels tres magistrats.  El tribunal ha establert per als cinc joves una fiança de 6.000 euros perquè puguin sortir de la presó i esperar que la sentència sigui ferma. La sentència del cas, que es va fer pública a finals d'abril, va aixecar una forta polèmica perquè va considerar els fets com un abús sexual continuat i no una violació.

Summary: Mig miler de persones denuncien a la plaça Sant Jaume de Barcelona l'alliberament dels membres de la Manada


Renfe i el sindicat de maquinistes Semaf han assolit aquest dimarts un acord pel qual es desconvoquen les jornades de vaga dels pròxims dies 24 i 29 de juny i 1 de juliol. El pacte permet, segons la companyia, avançar en la implementació del pla d’ocupació acordat per a l’exercici del 2016, avançant la incorporació de nova plantilla per garantir una “transició ordenada” davant les desvinculacions voluntàries previstes per a aquest any. A més, s’ha compromès la convocatòria d’un nou curs per a l’obtenció del títol B de conducció de vehicles ferroviaris a partir del setembre, que permeti donar “continuïtat i garanties” al procés de rejoveniment de la plantilla a partir dels recursos de conducció. Renfe valora de forma molt positiva l’acord, que “permet seguir avançant” en el pla de transformació i millora de la competitivitat en la prestació dels seus serveis, així com reafirmar el seu compromís i aposta per la creació d’ocupació.

Summary: Desconvocades les vagues dels dies 24 i 29 de juny i 1 de juliol a Renfe